b'\n_START_ARTICLE_\nJosef Thorak\n_START_PARAGRAPH_\nJosef Thorak (7. helmikuuta 1889 Salzburg, It\xc3\xa4valta - 26. helmikuuta 1952 Hartmannsberg, L\xc3\xa4nsi-Saksa) oli saksalais-it\xc3\xa4valtalainen kuvanveist\xc3\xa4j\xc3\xa4. Arno Brekerin ohella Thorak oli toinen natsi-Saksan "virallisista" kuvanveist\xc3\xa4jist\xc3\xa4.  _NEWLINE_Saksan kansallissosialistisen ty\xc3\xb6v\xc3\xa4enpuolueen noustua valtaan 1933 Adolf Hitler kuulutti uuden kansallissosialistisen renessanssin astuvan h\xc3\xa4nen n\xc3\xa4kemyksens\xc3\xa4 mukaan \xe2\x80\x9djuutalaisvaikutteisen\xe2\x80\x9d modernismin tilalle. Modernisteja kuten ekspressionisteja ja uusasiallisuuden liikkeeseen kuuluneita leimattiin \xe2\x80\x9drappiotaiteilijoiksi\xe2\x80\x9d, heit\xc3\xa4 vainottiin ja erotettiin viroistaan, heille m\xc3\xa4\xc3\xa4r\xc3\xa4ttiin ty\xc3\xb6skentelykieltoja ja heid\xc3\xa4n t\xc3\xb6it\xc3\xa4\xc3\xa4n tuhottiin. Samaan aikaan esille nostettiin Hitlerin maun mukaisia kansallisromantikkoja ja historiamaalareita. Pian kuitenkin huomattiin, ettei kolmannen valtakunnan maalaustaide t\xc3\xa4ytt\xc3\xa4nyt sille asetettuja odotuksia ja kansallissosialistiset mestariteokset j\xc3\xa4iv\xc3\xa4t tekem\xc3\xa4tt\xc3\xa4._NEWLINE_Sen sijaan kuvanveistotaide vangitsi Hitlerin mielenkiinnon v\xc3\xa4litt\xc3\xb6m\xc3\xa4sti. Josef Thorak ja Arno Breker olivat taiteilijoita, joiden veistosten voimakkaiden ja terveiden ihmishahmojen katsottiin toimivan fyysisin\xc3\xa4 esimerkkein\xc3\xa4 germaaniselle kansalle. Samoin niiden n\xc3\xa4htiin tuovan saksalaisuudesta esille sit\xc3\xa4 ainesta, joka osoittaa germaanisen rodun olevan elinkelpoinen ja sis\xc3\xa4lt\xc3\xa4v\xc3\xa4n puhdasta pohjoisen rodun perint\xc3\xb6\xc3\xa4. Thorak ja Breker olivat Hitlerin suosikkeja ja nauttivat sen mukaisesti virallisina taiteilijoina valtion tukea. _NEWLINE_Ennen Hitlerin valtaannousua Thorakin tyyli oli sis\xc3\xa4lt\xc3\xa4nyt ekpressionistisia piirteit\xc3\xa4, mutta vuoden 1933 j\xc3\xa4lkeen h\xc3\xa4n siirtyi nopeasti natseja miellytt\xc3\xa4neeseen monumentalismiin. Valtio lahjoitti Thorakille Albert Speerin suunnitteleman ateljeen Baijerin Baldhamissa vuonna 1938. Se oli aikanaan maailman suurin taiteilija-ateljee. Siell\xc3\xa4 h\xc3\xa4n veisti kymmenien apulaistensa kanssa 20-metrisi\xc3\xa4 antiikin jumalhahmoja sek\xc3\xa4 saksalaista ty\xc3\xb6t\xc3\xa4 ja fyysisyytt\xc3\xa4 ihannoivia veistoksia. _NEWLINE_Thorakin veist\xc3\xa4mien lihaksikkaiden mieshahmojen pullistelevien rintakehien ansiosta taiteilijakollegat kutsuivat h\xc3\xa4nt\xc3\xa4 nimell\xc3\xa4 \xe2\x80\x9dProfessor Thorax\xe2\x80\x9d.'